
Nr. 36/2024

PËR DISA SHTESA DHE NDRYSHIME NË LIGJIN NR. 107/2016,
“PËR PREFEKTIN E QARKUT”

Në mbështetje të neneve 78 e 83, pika 1, dhe 114 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 107/2016, “Për prefektin e qarkut”, bëhen këto shtesa dhe ndryshime:

Neni 1

Pika 1 e nenit 4 ndryshohet si më poshtë:
“1. “Akte me karakter normativ” janë vendimet, urdhrat dhe urdhëresat e organeve të vetëqeverisjes vendore, përmes së cilave shprehet vullneti i këtyre organeve në ushtrimin e funksionit të tyre publik, që u drejtohen subjekteve të papërcaktuara të së drejtës, me qëllim përcaktimin e normave të përgjithshme të sjelljes dhe që i shtrijnë efektet në mënyrë të vazhdueshme dhe jo të njëhershme brenda territorit të juridiksionit të organit të vetëqeverisjes vendore.”.

Neni 2

Në nenin 6 pas shkronjës “ç” shtohet shkronja “d” me këtë përmbajtje:
“d) të mos jetë marrë masa disiplinore e largimit nga puna ose të mos ketë masë disiplinore në fuqi, si dhe të mos i jetë hequr licenca, autorizimi ose leja për ushtrimin e një profesioni.”.

Neni 3

Në nenin 8 bëhen ndryshimi dhe shtesat e mëposhtme:
1. 	Në shkronjën “a” fjalët “vendimeve, urdhrave dhe urdhëresave” zëvendësohen me fjalën “akteve”.
2. 	Pas shkronjës “j” shtohen shkronjat “l” dhe “ll” me këtë përmbajtje:
“l) përcjelljen e kërkesës së arsyetuar për fillimin e inspektimit pranë institucioneve të ngarkuara me mbikëqyrjen e zbatimit të ligjit;
ll) ndërmarrjen e nismave dhe propozimeve për dhënien e titujve të nderit për persona me kontribut të veçantë në qark, sipas legjislacionit në fuqi.”.

Neni 4

Në nenin 10 pas pikës 2 shtohet pika 3 me këtë përmbajtje:
“3. Në rast të ndryshimeve strukturore të degëve territoriale apo drejtorive të ministrive në qark, ndryshimet i bëhen me dije prefektit të qarkut.”.

Neni 5

Pas nenit 12 shtohet neni 12/1 me këtë përmbajtje: 

“Neni 12/1
Këshillat vendorë të sigurisë publike

1. Me propozimin e prefektit të qarkut pranë njësive të vetëqeverisjes vendore ngrihen këshillat vendorë të sigurisë publike (KVSP) për identifikimin e problematikave për rendin dhe sigurinë publike në komunitet. 
2. Për shqyrtimin e problematikave për sigurinë publike në komunitet, të identifikuara nga KVSP-ja, krijohet dhe funksionon Këshilli Kombëtar për Sigurinë në Komunitet (KKSK).
3. Përbërja, rregullat më të hollësishme të organizimit dhe funksionimit të këshillave vendorë të sigurisë publike (KVSP) dhe të Këshillit Kombëtar për Sigurinë në Komunitet (KKSK) përcaktohen me vendim të Këshillit të Ministrave.”.

Neni 6

Neni 13 ndryshohet si më poshtë:

“Neni 13
Detyrat për mbrojtjen civile

1. Në raste të veçanta, në përputhje me legjislacionin në fuqi për mbrojtjen civile, prefekti i drejtohet ministrit përgjegjës për Mbrojtjen për angazhimin e njësive të Forcave të Armatosura dhe kërkon mbështetje për përballimin e detyrave me karakter civil dhe në veçanti në përballimin e situatave të emergjencave civile e të krizave.
2. Prefekti i qarkut i kërkon mbështetje Agjencisë Kombëtare të Mbrojtjes Civile, sipas kërkesës së bërë nga bashkitë.
3. Prefekti i qarkut koordinon në nivel qarku veprimet në terren të njësive të Forcave të Armatosura, të cilat angazhohen bazuar në deklarimet në Planin Kombëtar të Emergjencave Civile, me qëllim realizimin e detyrave me karakter civil, që u ngarkohen sipas legjislacionit në fuqi për mbrojtjen civile.”.

Neni 7

Në pikën 2 të nenit 16 bëhen këto ndryshime dhe shtesa:
1. Fjalia hyrëse e pikës 2 ndryshohet si më poshtë: 
 	“2. Prefekti i qarkut bën verifikimin e ligjshmërisë së akteve me karakter normativ të organeve të vetëqeverisjes vendore, pa penguar zbatimin e tyre, duke respektuar procedurën e mëposhtme:”. 
2. Në shkronjën “a” të pikës 2 pas fjalisë së parë shtohet fjalia me këtë përmbajtje:
 	“Aktet me karakter normativ shoqërohen me një relacion përmbledhës të arsyeve për nxjerrjen e tyre, duke argumentuar për problematikat, qëllimet, objektivat që synohen të arrihen, përparësitë, si dhe efektet e pritshme nga miratimi.”. 

Neni 8

Në pikën 1 të nenit 18 fjalët “sipas rregullave të përcaktuara me vendim të Këshillit të Ministrave” hiqen. 

Neni 9

Pas pikës 1 të nenit 22 shtohen pikat 1/1 dhe 1/2 me këtë përmbajtje:
“1/1. Nënprefekti zëvendëson prefektin sipas përcaktimeve të Kodit të Procedurave Administrative të Republikës së Shqipërisë.
1/2. Parashikimet e nenit 7 të këtij ligji për papajtueshmëritë e funksionit të prefektit zbatohen edhe për nënprefektin.”.

Neni 10

Nxjerrja dhe miratimi i akteve nënligjore

Ngarkohet Këshilli i Ministrave që brenda 3 muajve nga hyrja në fuqi e këtij ligji të nxjerrë aktin nënligjor në zbatim të nenit 5 të këtij ligji.

Neni 11
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 18.4.2024.

